khistorydata/jeongjo-sjw-relations huggingface dataset:
정조 17년
刑曹啓目粘連向前罪人陰世亨亦打殺朱之賢節次旣已箇箇承款依法典照律報議政府詳覈施行何如判付啓事有經權法難低仰大抵權宜非自下之擅便也至於金石之法律爲有司者尤當但知斷例而已設有其情之絶可矜豈或輕生活狹之見而此事則反於是陰世亨夫也順娘妾也順娘與間夫朱之賢狼藉行淫人人皆知而世亨者昏劣莫甚屢往姦淫之所恐被反荷之杖幸於伊日的執淫婦姦夫之同坐一室直前快刺姦夫者此乃律文所謂姦所被捉也今乃嚴訊世亨直捧結案無一言論理者此非違法而何此一不可也名雖謂之花妻判異於行露之鶉奔其娶也有據其居也有素厥女又似非人盡夫之蹤跡則淫婦作姦之律不施於厥女而何哉然則以殺奸夫反殺本夫往古來今豈有如許倫常乎此二不可也敬考先朝受敎與他人挽裳對盤而其夫見而出忿或有忿頭枉殺竝許從輕之律頒示京外法官厥女之與厥漢被捉於厥處又豈比於挽裳而已對盤而已則莫重受敎初不槪論於狀辭直以結案文書登聞者節節疎忽此三不可也大抵旣乖於法文又違於受敎執法之官者其可逃其罪而居留雖非巡宣之任亦掌一府之風化則其所處決若是反常以此以彼不可循例判下開城留守金魯永施以罷職之典以重法律以扶風敎以尊受敎爲旀世亨身乙良今新留守到營卽時招致官庭曉諭後放送厥女順娘段視若無故任其自在所謂守臣題狀之語萬萬該然亦令新留守考律處置爲旀卿等在按法之地不惟不能出意見敷陳乃反自歸於違法之科回啓堂上一竝從重推考初檢官之不當成獄而成獄其罪均矣覆檢亦然經歷崔景岳豐德府使林性運一竝罷職經歷守令之代令該曹口傳差出待下待開門辭朝爲良如敎
정조 17년
備邊司薦望李秉鼎爲開城府留守
정조 17년
吏曹口傳政事李文爀爲豐德府使權儐爲開城經歷
정조 17년
禁府啓目南陽府使具紞原情云云傳旨及道啓內辭意發問目施威嚴問是白乎則幻弄災結執錢染指作錢還穀私自區處富民錢之勒貨私養松之斫伐雖已遲晩至於大同儲置之代捧取剩稱以承訛襲謬各廳官屬之夜會白斂諉諸各人等貸納鹽稅是如糢糊納供終不輸款嚴刑得情何如判付啓渠亦人耳亦知如此則生不如此則死之利害關頭是去乙抑何心術罔念行百里半九十里之戒纔得一麾意慾滿足大貪小饕無所不犯凡所以厲民虐民之政如恐一事之或漏剝膚推髓頭會箕斂楊子所謂狼獸之角而翼者渠之謂也如許貪吏置之近畿尙逭王章者豈可曰有懲貪之典乎況旀偸弄災結無難都呑忍使頷顑飢民替受白徵之苦無辜籲天天可欺乎今日之就拿被訊難誣者理也一言而蔽之曰渠之罪罔赦然各項所犯無非移此而充被破西而補東其計至黠其竇不一若令考律定罪則當爲枉法贓而准監守自盜矣旣下准字則例爲杖流豈非失之太輕乎以今貪風日熾之時若不嚴法重繩何以懲後而戢他乎待栲訊限滿更加嚴刑一次遠惡絶島限己身減死定配爲旀那移假貸之物令道伯一一徵出偸用災結亦卽還給於民間或以當納者計除竝於發配前收殺狀聞事嚴飭該道爲旀貪吏莫察民之受困若此誰當執其咎乎按道未久之前伯時伯猶能摘發許久在任不卽論奏前前道臣徐鼎修施以罷職之典爲良如敎
정조 17년
以江原監司沈晉賢啓本平昌郡殺獄罪人智淵獄情論列馳啓事判付內啓下刑曹爲旀震郁之死死於智淵之踼踏乎死於官庭之笞杖乎驟看明是由於蹴踏細究亦似由於笞杖是如乎致獄之歸重惟在檢杖之痕損則初檢曰自頂至臀上無非靑黑色微硬覆檢亦然而微硬之說獨漏却是置所謂臀上之靑黑色由於笞杖乎亦由於蹴踏乎智淵非不行凶官庭被打亦或爲祟乎此一款指一決定然後此獄可以立落卿等出意見論理草記檢案之疎漏甚矣實因以被打懸錄亦可謂外題檢官等不可無飭爲先從重推考爲旀道伯跋辭甚詳明而臀腿痕損論理處靑黑曰以不黑微硬曰以柔軟此甚疎漏此則必以初檢官發明之辭有此引用由前由後事旣由渠言亦駭然前郡守李曾祜令該府拿問定罪爲良如敎
정조 17년
刑曹啓目罪人朱成哲刺殺高小得節次承款依例結案取招後稟處何如判付啓依允爲旀正犯朱成哲之殺越情節渠旣自報惟當結案用法待開坐具格捧供以聞爲旀檢案何等審愼處則覆檢官徐謙淳之全謄初檢狀牒已犯法禁兺除良依俙說去草率論斷者亦萬萬駭然爲京兆所尙不識殺獄爲何事他日百里其可綜明乎以此不成說之檢案循例捧置及其完決也又無一言請罪本曹事亦難免不察後勿如是爲旀謙淳段爲先令該府拿問處之爲良如敎又啓目粘連向前罪人曺潤履亦蠶頭近處放火節次旣已箇箇承款依例同推考覆親問結案取招爲白有置係是一罪依法典照律報議政府詳覆施行何如判付啓旣有申明定式之律文依此照律草記爲良如敎又啓目粘連泰仁殺獄罪人金相彦因本傷致死與否詳覈啓聞後稟處爲白乎旀順天殺獄罪人金昌允段嚴訊取服爲白乎旀長城殺獄罪人李漢奉段具格啓聞後稟處何如判付啓泰仁囚金相彦段依回啓施行爲旀順天囚金相允段獄情屢改而歸一更問於成獄之道臣如無疑端云則直爲依前同推之意分付爲旀長城囚李漢奉段殺渠之妻娚金德民者卽渠也渠自檢庭之招一一承款自求其償命者其情絶可矜其心亦可恕是如乎德民是賊漢之將爲强盜者不聽渠申勤敎戒之意乃反節節背恩事事忘德甚至伊日之行惡悖戾無雙漢奉以年老識籌之人怒其罔悛五六次緊打不足爲可罪之端兺不喩打而雖至於殺亦可謂爲民除害在法三尺難屈在情一縷宜貸漢奉身乙嚴刑減死定配於道內來頭赦典置之稟秩事分付爲良如敎又啓目粘連綾州殺獄罪人南極炡段直擬償命恐欠審愼上裁敎是白乎旀興陽殺獄罪人金尙春段夫毆妻至死者杖一百徒三年依律勘處爲白乎旀臨坡殺獄罪人鄭雲長段使之親執詳覈論啓後稟處何如判付啓綾州囚南極炡段初檢曰別無傷處覆檢曰終未得傷處三檢曰非傷卽病云而道伯則曰內傷二字遽難完獄卿等又以道狀謂有意見至請上裁則自上之裁決不過曰活之一字極炡酌放事分付爲旀興陽囚金尙春段卿等以不施夫殺妻妾杖徒之律而至今滯囚獄中歸咎於道伯請施問備而朝家則以爲杖徒何論白放爲可厥女以尙春賤畜之妾不知義分之至嚴乃敢極口罵詈甚至裂破衣襟此其罪可殺兺除良其矣媤家神主任其出送竝與釀熟之酒罌備置之祭器慝不出給於所謂媤祖母之祭日則事事兇悖節節惡毒爲其夫者憤頭僅敢一打荏弱甚矣豈可以此償命乎是旀又況死後復讎之說托於渠娚者亦可謂綱常之大變事出於本邑已屬羞愧之端則抑何心論理成獄惟恐尙春之不償命乎如許倫綱卽前所未聞特以兼官之故姑從末勘初檢官樂安前郡守洪采疇施以罷職之典初檢雖已成獄豈可效嚬於覆檢乎覆檢官該縣前縣監李性重令該府拿問處之待捧糴拿來爲旀前後道臣一竝推考尙春身乙卽爲放送爲旀旣聞復讎二字則是妾而殺夫也爲其同生者看作例談無一言禁之及其死後挺身發告不可以無識常漢而歇治陳萬益段嚴刑定配事亦爲分付道臣爲旀臨坡囚鄭雲長段依回啓施行卽令査啓俾無許久依違之弊爲良如敎又啓目粘連殺獄罪人韓德夫更加各別嚴訊期於取服何如判付啓莫曰三日無異當下金南益之死非韓德夫而何究其起鬧卽八分錢二分錢三升米一合米也縱使德夫凶獰無雙若無爲酒所溺泥倒中不省人事則豈有作此殺越之擧於素無恩怨之人乎然醉中殺越之案如欲强聞情與迹三尺何所施乎此所以屢回看閱許久留中者也大臣中曾經北伯者必當稔知本道風俗人物將此文案發遣曹郞問議草記爲旀右相卽成獄之道伯只於領府事處往問事分付爲良如敎
정조 17년
癸丑十一月二十五日辰時上御重熙堂右承旨入侍時行右承旨洪義榮假注書鄭文始記注官金良倜承膺祚以次進伏訖上命書傳敎曰催科當其時此時守令不可一刻曠官未下直守令使之當日辭朝命書榻敎曰承旨前望單子入之待下批牌招察任命書傳敎曰承旨房仍右承旨爲禮房又命書傳敎曰前承旨李冕膺敍用令該曹口傳付軍職吏曹佐郞柳師模兵曹佐郞相換亦令口傳相換命讀公事訖仍命退承史以次退出
정조 17년
癸丑十一月二十五日未時上御誠正閣左副承旨入侍時左副承旨金履成假注書洪樂游記注官金良倜承膺祚以次進伏訖上曰下直守令入侍良倜承命出與南陽府使李翼晉朔州府使盧尙樞旌義縣監南涑懷仁縣監李魯在偕入上命書吏曹草記判付訖命守令進前翼晉奏職姓名訖上曰本邑係是大寒之餘必思陽春之方而善爲之可也何日當下往乎翼晉曰明當下去矣上曰宣諭亦屬浮文置之可也尙樞奏職姓名訖上曰爾將何以爲治乎尙樞曰謹當盡心爲之矣上曰此是例語治民之道莫先於律己淸嚴爾能如此則防禦之任自此可做須體特簡之意克殫報效之道可也涑奏職姓名訖上曰往役爲重勿以爲路險邑薄克體擇遣之意也何當離發乎涑曰一兩日內欲下往矣魯在仰奏職姓名訖上曰爾亦勿以邑少而治忽能於殘邑則大吏可知爾本精明故以試可之意特點於低擬矣上曰宣諭竝置之可也命退諸臣以次退出
정조 17년
癸丑十一月二十五日二更上御重熙堂推考房承旨坐直承旨入侍時右副承旨南公轍同副承旨兪漢寧假注書鄭文始記注官金良倜承膺祚以次進伏訖上命書傳敎曰罪人具紞聞已就囚令該府不拘夜深卽爲開坐嚴問捧供若有一分國綱至殘之地如渠之輩乃敢肆行胸臆使俵災之政不及於小民貪饕之習流毒於一邑者可謂罔赦旣聞之後若無徵一之擧所謂徵貪之典將何所施何必先爲施威作爲層節依史官所傳筵敎箇箇各別嚴刑期於如法處斷之地事分付禁府昔在先朝因南陽倅事或臨街嚴處或臨門訊推以其時兩倅所犯方於具紞輕重淺深果何如渠於此雖欲倖逭王章得乎以此添問目嚴問事亦爲分付又命書傳敎曰騎馬一匹立之史官一員宣傳官一員待命又命書傳敎曰違牌同義禁許遞前望單子入之待下批先進去後謝恩又命書傳敎曰都承旨方在禁府坐起處例不得兼帶本職許遞仍令該曹口傳付軍職前望單子入之又命書傳敎曰今日禁府擧行極爲駭然此非如是侵夜之事而夜漏將半謂以一一捧遲晩竝與草供而不爲捧入若此則又將徹宵乎當該諸堂雖因承宣之請推而許施幺麽一貪吏捧供屢靳飭敎本府行首都事執筆都事拿問捧口招以聞事分付該府上曰草供連爲催促賤臣承命出傳漢寧曰罪人具紞草供所當卽爲捧入而屢度催促今始來納以致深夜酬應其在道理萬萬駭然當該禁府諸堂一倂從重推考何如上曰依爲之出擧條上命公轍書刑曹殺獄判付又命漢寧讀具紞草供書判付訖上曰持此判付馳往金吾傳布于罪人具紞賤臣承命先退仍命退承史以次退出
정조 17년
行都承旨徐邁修坐行左承旨林濟遠坐直行右承旨洪義榮坐左副承旨金履成坐右副承旨南公轍內閣進同副承旨兪漢寧坐直注書二員未差假注書洪樂游仕鄭文始仕直事變假注書李弘達仕
정조 17년
南公轍啓曰大司憲林蓍喆執義宋翼孝掌令李鎭宅鄭毅祚持平李重蓮呈辭持平朴崙壽在外監察茶時之意敢啓傳曰知道
정조 17년
吏曹口傳政事禁府都事申夔相濟用奉事朴宗球相換禁府都事宋彙敏漢城判官趙用鎭相換
정조 17년
傳于金履成曰政官牌招開政開城留守下批待下批當日辭朝
정조 17년
傳于兪漢寧曰開城留守留待
정조 17년
傳于兪漢寧曰開城留守入侍
정조 17년
備忘記開城留守李秉鼎下直長弓一張長箭一部賜給
정조 17년
備忘記淸州營將鄭㵙下直長弓一張長前一部片箭一部筒兒一箇賜給
정조 17년
傳于南公轍曰藥房提調入侍
정조 17년
吏曹口傳政事藝文待敎單徐有聞
정조 17년
有政吏批判書金思穆進參判丁範祖在外參議李勉兢傳旨未下左副承旨金履成進以柳焵爲大司諫洪良浩爲同成均開城留守單李秉鼎
정조 17년
兵此判書鄭好仁進參判李鎭復參議尹弘烈病參知李師濂入直行左承旨林濟遠進以韓鼎運爲曹司衛將洪澤淳鄭湋爲五衛將朴宗和爲忠翊將護軍曺翰振副司直宋銓金履翼同知單金敬膺僉知單呂宅祖竝單付
정조 17년
以京畿監司徐龍輔啓本陰竹所在糧餉廳丙午屯監韓德載等捉致嚴棍事傳于林濟遠曰屯監作弊嚴飭何如則有此犯科至登書啓使之査啓所犯如是狼藉萬萬痛駭金履祐林壽福兩人下送該縣令該倅更加嚴杖卽其地定配此後屯監若有作弊之事不問犯之輕重卽爲嚴刑三次卽其地定配如是下敎之後該道若有闊略復有現發難免違令之責矣嶺南之比安金海亦依陰竹例禁察事竝令糧餉廳行會兩道
정조 17년
林濟遠以禁衛營言啓曰來十二月當九番右部中司屬全羅道五哨軍兵逢點實數六百五十二名已爲點閱整齊來十二月初一日與內外各處入直將官軍兵等依例替代後舊軍放送之意敢啓傳曰知道
정조 17년
林濟遠以禁衛營言啓曰來甲辰二月當十番右部右司屬全羅道五哨軍兵來正月二十五日京中逢點依例準二朔立番之意本道監兵使處當爲知委而御營廳徵番草記批旨內昨日賓筵有下敎事觀勢行會可也事命下矣本營軍兵徵召亦爲一體擧行之意敢啓傳曰知道
정조 17년
林濟遠以御營廳言啓曰本廳來十二月甲寅正月兩朔應立後部右司屬黃海道五哨軍兵六百五十二名已爲逢點整齋矣十二月初一日與中司軍兵替代立番後舊軍放送之意敢啓傳曰知道
정조 17년
南公轍以義禁府言啓曰罪人具紞謹依所下傳敎各別嚴刑一次之意敢啓傳曰知道
정조 17년
南公轍以義禁府言啓曰因殺獄罪人朱成哲獄事刑曹啓目判付內覆檢官漢城府主簿徐謙淳令該府拿問處之事命下矣徐謙淳今方待命拿囚之意敢啓傳曰開坐嚴問捧供可也
정조 17년
義禁府啓目禁府行首都事宋彙敏執筆都事申夔相原情云云傳旨內辭緣泛稱遲晩竝只刑推得情何如判付啓六十老蔭豈堪金吾嚴急之職務乎旣有相換之命分揀放送爲旀此後都事擇差之方令吏判與該堂爛商草記稟處爲良如敎
정조 17년
敎開城留守李秉鼎書王若曰西京重屛翰之寄地望自尊北宸揀保釐之才廟議咸屬玆撤九卿之秩庸畀一方之治眷彼勝國遺都卽我分司重鎭隣海藩而綰箕城之阨形勝比宋二京控沁府而配畿甸之雄緩急若漢三輔舟車民物之所萃奚但一都會繁華錢穀甲兵之最殷宛是五營門制度所以撫禦之責重必須通鍊之才優惟卿故家忠貞不世恩造長經幄而遍館閣旣文華之爲世所推外湖臬而內銓衡亦才諝之無往不適言論氣力之足尙唇舌一任浮囂生死夷險之向前秉執莫非義理惟頃年郡邑之暫補亶爲玉成肆近日寵遇之愈隆寔出器使玆授卿以開誠府留守兼管理使卿其祗服寵命益殫乃心寇靑州鎖鑰之任政須得君之重趙晉陽保障之責毋使專美於前若其祛瘼而蘇殘莫如節省之是務至於詰戎而御衆尤勉寬猛之得宜自餘稟裁厥有彝典於戲輿情想望初政佇聞來暮之歌賓對知有前期庶慰去朝之戀故玆敎示想宜知悉
정조 17년
癸丑十一月二十六日巳時上御重熙堂右副承旨入侍時右副承旨南公轍記事官徐有聞假注書洪樂游記注官金良倜承膺祚以次進伏訖上曰藥房提調入侍良倜承命出與提調徐有防偕入進伏有防曰日間聖體若何上曰一樣矣有防曰王大妃殿氣候何如上曰一樣矣有防曰惠慶宮氣候何如上曰一樣矣上曰王大妃殿進御加減養胃湯自今日一貼式煎入出榻敎上曰京畿監司入侍出榻敎有聞承命出與京畿監司徐龍輔偕入進伏上曰來待備堂入侍出榻敎良倜承命出與備局堂上趙心泰偕入進伏上敎龍輔曰具紞事萬萬變怪畿甸咫尺之地有此貪饕不法之守令此尤可痛纔有處分而推給民間之物卿須嚴飭俾卽一一推給毋或有名無實可也龍輔曰謹當依下敎擧行矣上曰陰竹屯監事皆已査治乎龍輔曰已爲査治而俄者狀聞矣上曰狀啓入之賤臣承命持入命公轍書判付訖仍敎曰卽爲出給使之行會兩道可也上敎心泰曰禁御軍徵番不遠兩營將臣處果商確便否而何以則爲好云耶心泰曰依筵敎相議則兩營將臣皆以爲在軍門少無掣礙之端在鄕軍實爲除弊之道云矣上曰卿方帶禁堂昨日具紞施刑時果箇箇嚴杖乎心泰曰然矣上曰近畿有此貪虐之守令南陽如此安知不遠道又有南陽也心泰曰其所犯科無非細瑣不法之事而觀渠招辭無非遁語矣上曰推給民間之物卿須各別嚴督一一徵捧可也又敎曰待拷限更加嚴刑而此與鞫囚有異且日寒如此衣服及空石等屬竝皆許入可也命書榻敎曰注書徐有聞令該曹還付翰林牌招入直命退諸臣以次退出
정조 17년
癸丑十一月二十六日未時上御誠正閣都承旨左副承旨開城留守同爲入侍時行都承旨徐邁修左副承旨金履成假注書洪樂游記注官金良倜記事官徐有聞開城留守李秉鼎以次進伏訖上曰松留進前秉鼎進前奏職姓名訖上曰將老便養爲卿多幸賓對時可以數見而至於考試無以見卿矣秉鼎曰伏承下敎不勝感泣矣上曰卿於藩任必欲爲異乎治之治故果有難愼者而至於居留之任雖異方伯亦須悉心善爲可也秉鼎曰聖敎之下豈敢仰達而錦伯時事都是見忤於人而此亦無非臣之自取也公而有當官僨誤之失私而負先臣淸愼之戒今此居留之任雖是閑局臣心愧懼無以仰達矣上曰何當下往乎秉鼎曰明日欲下去矣命退秉鼎承命退出命邁修履成書公事判付訖仍命退承史以次退出
정조 17년
行都承旨徐邁修坐行左承旨林濟遠坐行右承旨洪義榮坐左副承旨金履成坐直右副承旨南公轍內閣直同副承旨兪漢寧坐直注書二員未差假注書洪樂游仕鄭文始仕直事變假注書李弘達仕
정조 17년
藥房提調徐有防副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
洪義榮啓曰來初一日輪對日次矣敢稟傳曰爲之
정조 17년
傳于林濟遠曰軍士房承旨入侍
정조 17년
傳于兪漢寧曰工房承旨入侍
정조 17년
傳于兪漢寧曰訓鍊院公事堂上入侍
정조 17년
以水原留守李命植狀啓舊還停退事冒萬死據實自列惶恐待罪事傳于金履成曰觀此狀辭頗有古色何可以此引罪卿則勿待罪依還穀例一體施行事回諭
정조 17년
以兵曹合慶慶科武科初試規矩單子傳于林濟遠曰初試三百人之數與規矩之鐵箭講一遵丁卯年已例而近來六兩專不肄習今番初試時柳與講俱未入格若於六兩單技過一百四五十步者令試所具別單草記付之額外若此則西武雖得意京與東南北方之武當向隅京中及八道武士中柳葉箭單技五中及六兩過百三十步以柳葉箭一中見落亦爲別單付額外至於講則以其有古例雖點下而試官等萬一拘於京武顔私有不當越而越者則令臺臣監試者卽爲草記則當令兵判開坐慕華館聚會京外武士後考官參考官則竝嚴棍充軍其中如有將臣令該府勘律事預令訓鍊院知委京外以示同慶廣取之意東西土武士尤爲得意之秋今道帥臣限科前別設料窠依京中別付料例拔例勸奬事亦令訓鍊院措辭行會期有二百步遠射而初試時如越二百步者令試所草記直付殿試待唱榜口傳直付加設武兼事本曹預爲知悉
정조 17년
兵曹王大妃殿恰躋五旬惠慶宮恰躋六旬合二慶慶科庭試武科初試時規矩落點鐵箭三矢百二十步柳葉箭五矢百二十步一巡二中講書粗以上取二技
정조 17년
林濟遠以司僕寺一二提調意啓曰各牧場之漸就凋殘非特牧官之多不得其人苟求其弊寔由於地方官之不有法意侵漁牧民莫可支保而然則馬疋之不善牧養田土之間多陳荒亦不可專責於牧官矣其中平薪牧場比他最甚若不一番大變通則其將罷場而後已事之寒心莫此爲甚向來各牧場之點馬量田等節筵稟蒙允後先從平薪牧場爲始而不可付之前牧官故以堂上武臣中曾經守令有聲積人分付銓曹拔例差遣凡係矯救之方將倣京畿之永宗湖南之法聖例邑自邑鎭自鎭以至分籍一款而已有陳達屢承批旨以此面飭新牧官使之着意奉行卽接該牧官所報則大山梨園倉宅三牧場許多弊瘼竝皆條列方事釐正而大山牧民之受困於本官者比諸梨園倉宅殆有甚焉若其軍保之勒定還逋之隣族徵官屬之誅求十百其端莫可禁止云本寺前後之筵稟關飭顧何如而外方之循例看過少不警飭者誠極駭然此雖流來已久非今斯今揆以事體宜從現發者先爲飭勵當該湖西道臣從重推考地方官瑞山郡守令該府拿問處之自今爲始大山場內牧民之受困於地方官之許多弊端牧官親執査實一竝禁斷成出節目一報巡營一報本寺以爲永久遵行之地梨園倉宅亦令就次釐正如是釐正之後或有一分違越則當該地方官守令依此例拿問嚴繩不飭之道臣一體請勘之意著爲定式仍以此意分付監牧官亦爲發關於該道道臣使之知委各該邑何如傳曰救弊之方莫如救其本大抵邑與鎭之間無異上下官者卽近來法綱解弛而然其人之地處勿論當以其官之高低決其當否而邑勢逾重鎭瘼逾痼者亦由於上營之任其所爲不能致察而然也牧官之於地方官亦然向欲先從平薪牧場釐弊旣命拔例擇送旋以邑倅邑吏侵苦該鎭牧之弊嚴加禁斷更欲依永宗法聖例分籍則爲地方官者但當一遵朝令禁戢謬習而不此之爲反有此相較之擧者萬萬駭然雖小於此之事若有朝令義不敢若此況擇送之擧旣出朝紙則尤焉敢乃爾該郡守爲先罷職令該府拿問嚴勘慫慂之邑屬令道臣嚴刑分等勘治苟究其本亦由於道臣不畏朝令而然初欲直爲譴罷猶不詳其事實其委折卽爲首實報來後草記該倅之代令該曹口傳各別擇差下送與鎭長牧官相議蘇弊如是之後若有一毫頡頏之弊該倅卽其地方定配斷不可已以此分付可也
정조 17년
吏曹口傳政事以吳應常爲瑞山郡守
정조 17년
南公轍以刑曹言啓曰安邊府殺獄罪人韓德夫獄事回啓判付內莫曰三日無異當下金南益之死非韓德夫而何究其起鬧卽八分錢二分錢三升米一合米也縱使德夫兇獰無雙若無爲酒所溺泥到中不省人事則豈有作此殺越之擧於素無恩怨之人乎然醉中殺越之案如欲强分情與迹三尺何所施乎此所以屢回看閱許久留中者也大臣中曾經北伯者必當稔知本道風俗人物將此文案發遣曹郞問儀草記爲旀右相卽成獄之道伯只於領府事處往問事分付事判下矣謹依判下發遣本曹郞廳問議于領府事臣蔡濟恭則以爲金南益獄案詳細考閱德夫之足踢要害旣甚明白檢官之手按浮脹非止一再而況又詞證俱備前後如一雖欲對揚天地曰生之德求生於必死之中實無其路原其鬪鬨之祟只在於分錢升米之爭其所行兇未必出於惡之欲死之意而被踢者旣死之後諸般原恕之論不當行於其間矣漢高約法直曰殺人者死而已其情之出於欲殺與不欲殺初無區而別之之事今若於此等獄事矜其本情特有所闊狹則北方之强異於南柔竊恐有睯不畏法之患嚴飭道伯使推官連加嚴訊期於取服之外更無他道矣云矣大臣之議如此上裁何如傳曰依大臣議施行可也
정조 17년
南公轍以刑曹言啓曰因江原道平昌郡殺獄罪人智淵獄事査啓判付內震郁之死死於智淵之踢踏乎死於官庭之笞杖乎驟看明是由於蹴踏細究亦似由於笞杖是如乎斷獄之歸重惟在檢狀之痕損則初檢曰自項至臀上無非靑黑色微硬覆檢亦然而微硬之說獨漏却是置所謂臀上之靑黑色由於笞杖乎亦由於蹴踏乎智淵非不行兇官庭被打亦或爲祟乎此一款指一決定然後此獄可以立落卿等出意見論理草記檢案之疎漏甚矣實因以被打懸錄亦可謂外題檢官等不可無飭爲先從重推考爲旀道伯跋辭甚詳明而臀腿痕損論理處靑黑曰以不黑微硬曰以柔軟此甚疎漏此則必以初檢官發明之辭有此引見由前由後事旣由渠言亦駭然前郡守李曾祜令該府拿問定罪事判下矣蓋此獄事以脅以肋傷處分明或舂或蹴證招俱備至如病時之血缸尤爲毆傷之鐵案前後檢官皆以智淵爲正犯道臣論啓亦無異同第於其間不無疑眩之端震郁被毆在於四月初一日官庭決笞乃是翌日若使震郁有死生之慮則何以捉入又何以施笞乎笞後滯囚又過五日放釋之時加笞二十則震郁當初被毆之不至甚重可以推知雖以左臀皮脫處圍圓長一尺七寸三分見之杖處傷損亦足爲祟取見無冤錄杖瘡死條亦有毒氣攻註靑赤色更看脅肋等血癊有無仰面脅肋之靑黑色可諉之以舂蹴時受傷而合面脅肋赤黑色除非自下撞觸則安知非杖毒之血癊乎毋論檢官與道臣皆以先入之見毆痕則執定杖處則活看無一事完決亦欠審愼請令道臣更加詳覈登聞後稟處何如傳曰卿等意見旣若此令道伯査啓務從消詳無或一毫泛忽亦忽遲滯事申飭行會可也
정조 17년
兪漢寧以義禁府言啓曰瑞山前郡守鄭澤孚拿問嚴勘事傳旨啓下矣鄭澤孚時在任所依例發遣府書吏拿來何如傳曰允
정조 17년
禁府啓目覆檢官漢城主簿徐謙淳原情云云問目內辭緣泛稱遲晩刑推得情何如判付啓後勿如是之意嚴飭放送爲良如敎
정조 17년
禁府啓目前郡守李曾祜原情云云傳旨內辭緣泛稱遲晩所當請刑是白乎矣年過七十法不當請刑上裁何如判付啓年過七十當寒滯囚宜念罷職放送爲良如敎
정조 17년
癸丑十一月二十七日巳時上御誠正閣藥房入診軍士房承旨入侍時藥房提調徐有防副提調徐邁修行左承旨林濟遠假注書洪樂游鄭文始記注官金良倜記事官徐有聞檢校直閣南公轍醫官金孝儉金光國李敬培卞吳仁豐以次進伏訖有防等曰夜間聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防曰醫官入診何如上曰置之上曰工房承旨入侍樂游承命出傳同副承旨兪漢寧進伏上命濟遠書武科規矩批答命漢寧書傳敎曰旣是交差之窠邊地之積滯亦莫如近日瑞山郡守之代以有地處未經邊地中差送仍用履歷事分付命濟遠書傳敎曰曾聞朔饍貢獻物種之如海衣魚卵廣魚等種拘於長廣糊付涎塗不但事面之欠精其爲民弊想亦不些有隨所捉勿拘尺度封進之命而此等處不能每每致察意謂行之數年令之行矣近聞營邑之封進依舊爲弊今日適因海衣貢獻聞之比前差減塗付則一也此必廚院點退而然其委折令廟堂査處申加嚴飭兩南關東而今此現發卽嶺南事也該道臣從重推考亦令廟堂各別嚴飭濟遠曰兵曹規矩謄錄間多闕漏不得一一懸注云矣上曰近來各司文獻之無徵誠一痼弊故丙申以後八道狀啓無論緊漫各令本道謄上備局此亦非細事卿其抽栍考見察飭可也邁修曰雖以院中事言之多廢舊規自院中煮粥卽一美事而近久廢却故臣入院中屢次申飭終未行之矣上曰政院之煮粥自是古例先朝或有進御之時此是盛事也何可廢此美規南山北岳之下奴僕之往來亦豈不爲弊乎此後卿等相議申復舊規可也近聞朝士盤床器皿皆用匣器至於輿儓下賤亦多效之云然否有防曰果有此弊矣濟遠曰匣器盤床數件之價可敵鍮盤床一件之價其弊可知矣上曰例燔之器亦足可用何必別造匣器乎此乃燔造官之責初不燔出匣器則可無此弊矣且聞盤床外如甁罌杯鍾之屬種種奇巧多有新出云此等之弊亦可痛禁也知申旣兼副提調以此言于都相另加申飭使之勿造而不必以筵敎禁之都相只自嚴禁可也上曰訓鍊院公事堂上如來待持規矩傳敎入侍賤臣承命出傳與訓鍊院都正趙心泰偕入進伏上曰規矩雖以二技落點其中鐵箭之過三十步講之粗以上付之額外別單書入諸道及兩西卿其行會可也上曰予於水原事或恐貽弊民間以治道掃雪等事言之設契似便好故向言於畿伯而以無文跡尙未擧行云卿其詳問於前前畿伯出擧條爲之好矣心泰曰雖不設契素有給價之例矣上曰無田夫處何以爲之乎心泰曰如南泰嶺等處以附近田夫爲之免其戶役故民皆樂赴矣上曰水原驛弊多端至於裨屬皆騎馹上京云然否心泰曰近聞裨屬騎馹往來云矣有防曰松營則裨屬皆騎募馬矣上曰行宮事體自別當設置撥馬一如西路而此亦猝難變通至於狀啓之亦付驛子此爲痼弊卿其往復守臣以爲本府站驛蘇弊之方可也城役物力今幾區處始役方略及監董可堪之人其果留意否心泰曰臣招致府校議其方略而石物輸運之道冬節爲宜及今爲之而城臺築址之役開春後卽爲始役計矣其中城樓木材甚難矣上曰當於安眠島長山津斫取以用當容入幾許株耶心泰曰將先始南北樓而所入不下五六百株至於鐵物雖自本府給價貿用而貿取之道則當自備局行會各道矣上曰然則竝出擧條乎心泰曰從當爛商稟定矣上曰土城未知如何心泰曰財力之費雖不如石城其完全之道似不如石城矣上命退諸臣以次退出
정조 17년
行都承旨洪明浩坐左承旨洪仁浩坐直右承旨南公轍內閣進左副承旨徐美修在外右副承旨金啓洛坐同副承旨宋銓坐直注書二員未差假注書洪樂游仕鄭文始仕直事變假注書李弘達仕
정조 17년
傳于南公轍曰史官一員待命騎馬一匹立之
정조 17년
承旨前望單子入之申光履宋銓落點
정조 17년
刑曹參判前望單子入之徐邁修落點
정조 17년
傳于宋銓曰當該堂上遞差
정조 17년
以史官刑曹漢城府堂上仕進及郞廳卯酉仕內摘奸書啓傳于宋銓曰向以赴衙早晩申飭何如則雖難每日早赴飭敎未幾一向晩赴已爲駭然況諸堂中無一人仕進云萬萬駭然竝罷職政官牌招開政差代承旨前望單子入之待下批牌招察任
정조 17년
有政吏批判書金思穆進參判丁範祖在外參議李勉兢傳旨未下都承旨洪明浩進以洪仁浩徐美修金啓洛爲承旨鄭昌順爲刑曹判書具庠爲漢城判尹洪明浩爲刑曹參判沈煥之爲左尹鄭大容爲刑曹參議洪檍爲掌樂提調金持默爲繕工提調
정조 17년
兵批判書鄭好仁參判李鎭復參議尹弘烈病參知李師濂入直進副司直徐邁修金履成兪漢寧竝單付
정조 17년
吏批再政以李致中爲刑曹判書曺允大爲刑曹參判洪義榮爲右尹
정조 17년
洪仁浩啓曰新除授左副承旨徐美修時在忠淸道溫陽地斯速乘馹上來事下諭何如傳曰允
정조 17년
掌樂提調前望單子入之李文源落點
정조 17년
宋銓以兵曹言啓曰景福宮衛將金龜東慶熙宮衛將張溟翼俱以篤老之人勢難供職云輪番之任不可久曠竝改差何如傳曰允
정조 17년
癸丑十一月二十八日巳時上御重熙堂同副承旨入侍時同副承旨兪漢寧假注書鄭文始記注官承膺祚記事官徐有聞以次進伏訖上命書傳敎曰怠忽可駭當該坐直承旨一竝遞差前望單子入之待下批牌招察任又命書傳敎曰刑曹參判前望單子入之仍命退承史以次退出
정조 17년
癸丑十一月二十八日申時上御重熙堂右副承旨入侍時右副承旨南公轍假注書洪樂游記注官承膺祚記事官徐有聞以次進伏訖上命書傳敎曰老矣似難供劇未肅拜刑曹判書與呈告亞尹許遞與參判遷轉之代今日政差出上曰掌樂提調前望單子入之出榻敎上曰飭已施前承旨曺允大李濟萬竝敍用出榻敎公轍曰凡官職相換必待單子啓下始爲頒布例也而今番部官相換之時纔入單子徑先知委致有諸部官來呈肅單之擧事體所在極爲未安當該吏曹堂上推考何如上曰依爲之出擧條命書傳敎曰左承旨右承旨許遞與都承旨待下批牌招察任命退承史以次退出
정조 17년
行都承旨洪明浩坐左承旨柳焵坐右承旨李勉兢坐直左副承旨洪仁浩坐直右副承旨尹長烈在外同副承旨宋銓坐注書二員未差假注書洪樂游仕鄭文始仕直事變假注書李弘達仕
정조 17년
宋銓啓曰大司憲林蓍喆執義宋翼掌令李鎭宅鄭毅祚持平李重蓮呈辭持平朴崙壽在外監察茶時之意敢啓傳曰知道
정조 17년
傳于洪明浩曰左承旨入侍
정조 17년
承旨前望單子入之柳焵李勉兢尹長烈落點
정조 17년
洪明浩啓曰新除授右副承旨尹長烈時在江原道伊川府任所斯速乘馹上來事下諭何如傳曰意謂上來點下矣此時糴政方張難付生手畢捧後上來事下諭
정조 17년
兵曹口傳政事副司直南公轍副司果崔性烈竝單付
정조 17년
兵曹口傳政事以金益彬爲宣傳官
정조 17년
以水原留守李命植狀啓境內單付同知追榮人姓名開錄事傳于宋銓曰明日口傳下批
정조 17년
傳于李勉兢曰坐直承旨入侍
정조 17년
洪仁浩啓曰檢校直閣鄭大容今日入直內閣而省記誤以檢校直閣南公轍書塡至於入啓追省記今方捧入而莫重省記有此做錯當該入直閣臣及兵曹堂上不可無警竝推考何如傳曰允閣臣則南公轍譴遞出去鄭大容赴坐其間誤書之不察須資之閣臣當當之當該閣臣捧傳旨該堂遞差可也
정조 17년
洪明浩以賑恤廳言啓曰西部米廛下契任掌金龍甲今月二十八日本洞路傍得一歲遺棄男兒同里居良女金召史欲爲收養貪不自食願爲受料告于本府自該部同日牒呈故依節目給料使之乳養之意敢啓傳曰知道
정조 17년
李勉兢以兵曹言啓曰新除授五衛將鄭湋前任慶州營將忠壯衛將朴宗和前任全州營將俱在任所而上來間本廳番次苟難云竝改差何如
정조 17년
洪仁浩以義禁府言啓曰罪人具紞口招公事判付內待拷訊限滿更加嚴刑一次遠惡絶島限己身減死定配事命下矣具紞栲訊之限已滿依判付內辭意嚴刑一次全羅道興陽縣鹿島鎭限己身減死定配而以判付內辭意具罪目依例發遣府書吏押送配所何如傳曰允
정조 17년
都摠府三營門入直將官禁御兩營騎士及訓局馬兵金虎門炮手等試射放單子判付啓炮邊貮中肆名今番旣命書入令該營各給木壹疋爲良如敎
정조 17년
李勉兢以訓鍊都監言啓曰謹依都摠府中日單子判付鳥銃邊二中金虎門入直軍池潤龜等四名各給木綿一疋之意敢啓傳曰知道
정조 17년
以黃海監司李泰永啓本單付同知追榮人姓名開錄事判付啓令該曹口傳下批爲良如敎
정조 17년
癸丑十一月二十九日辰時上御暎花堂親臨官弓中日試射入侍時左承旨洪仁浩右承旨南公轍同副承旨宋銓假注書洪樂游記注官承膺祚記事官徐有聞以次侍立上具戎服乘輿出延生門由明光門靑陽門至暎花堂降輿陞座上曰俄命右副承旨入侍則右承旨之替入何也右承旨退去右副承旨入侍仍命仁浩書傳敎曰替入已駭然入侍命下推諉亦甚駭然當該承旨南公轍金啓洛一竝遞差在外承旨許遞與未差之代前望單子入之待下批牌招察任仁浩跪告宰樞執鼓上曰帳殿執鼓事體自別行首宣傳官打鼓之樣全不致愼非但鼓聲之太低微立不正面背後帳殿之狀萬萬無嚴爲先拿入次出送前排入之可也上曰試官行禮置之可也試官都摠管西淸君煋兵曹參知李師濂兵曹佐郞金洛一都摠經歷李萬吾以次升殿進伏上曰同副承旨與兵曹堂郞偕往丹楓亭分所試取可也上曰行首宣傳官拿入拿入訖上敎曰帳殿試取何等體重而爾之今日擧措萬萬無嚴爾之地處凡百何如則其所擧行之謹愼尤當與他自別況年旣不少且經閫帥者乎打鼓之大三小四自有定數則全不成樣殆若戲弄其委折詳細奏達可也章漢曰不善擧行罪當萬死矣上曰爾之所奏尤爲無形近來所謂兩班武弁雖不識人事體面念爾祖先誠爲可惜仍命決棍三度訖上敎曰爲先汰去此後則益修人事可也命仁浩書榻敎曰行首宣傳官李章漢擧措駭然汰去其代令該曹口傳差出先侍衛後謝恩命拿出仁浩跪告矢數執鼓上曰卽令發射而官弓則不滿五矢者勿爲封箭之意分付可也射畢上曰官弓射藝無五中者乎仁浩曰然矣上曰慶科當前更以渠弓別試一巡以三中四分以上封箭可也上曰軍器正進前軍器正柳晦源進前上敎晦源曰向日市人詢瘼時本寺貢人以爲殿庭試射時貫革衛軍例當進排而間因下敎渠輩近久擧行以此稱冤云故使之査實頉免則伊時堂上以彼此之無文跡且貢人擧行係是前例陳奏而依前置之貢人與衛軍之間孰是孰非爾若詳知仰奏顚末可也晦源曰本寺初無可考文蹟而貢人擧行自來古例云矣上曰爾亦未詳事實乎晦源曰然矣上曰無論貢人與衛軍誰參之擧行當否更爲詳査從便決給以爲日後筵奏之意傳于本寺提擧可也上曰宣傳官崔性烈竝呼新來可也宣傳官梁埉等承命呼新來塗墨訖上敎性烈曰念爾先祖之忠節雖林忠愍之卓然猶所不及而不惟我國所無之忠臣抑亦萬古所無之忠臣也諉以得罪於灣尹偕入皇帝陵下辦其殉節如許忠赤豈非萬古所無之忠節乎爾之今日決科亦非偶然爾以爾祖之孫從此何官不做也命賜樂仍敎曰予當致祭於爾祖而宴需自本道備給下去時給馬以送而入本道則非徒給馬亦當賜樂矣又敎曰爾於下鄕前林忠愍三學士子孫及其外忠臣後裔家竝皆尋訪以見可也仍命仁浩書傳敎曰故忠臣贈參判崔孝一之忠義前乎萬古而未之聞蔭補之擧不施於此家而何爲此所以特除宣傳官以寓一分酬奬之方而今日能決科此家此人之爲此豈不奇韙乎令廟堂分付道帥臣處宣傳官崔性烈還鄕時沿路給樂給馬給宴需贈參判家令該曹卜日下送香祝遣灣尹致祭後狀聞事亦爲分付道臣處又命書傳敎曰令日官弓中日之臨試以大比慶科之在近而近來射藝抛棄帳殿應射無一人五中入格者豈凌晨臨試之意乎此蓋武將不能着意勸課而然令諸武將知悉俾有進就之實效旣設試場以渠弓更試一巡所謂優等者只是扈衛軍官趙廷呂一人之三中四分雖拔例直赴殿試而孰謂扈衛軍官之能射此亦近忽勸課而然況合營之後甚所肄藝宜異於前而才劣如許此後刮目在於都相之留意奬勸亦以此意令扈衛大將知悉仁浩曰宣傳官李東善傳命擧行之際事多顚錯誠極駭然所當重勘而本院請推之外無他可施之罰何以爲之乎上曰推考可也出擧條命退承史以次退出
정조 17년
癸丑十一月二十九日申時上御重熙堂坐直承旨入侍時右承旨李勉兢假注書鄭文始記注官承膺祚記事官徐有聞以次進伏訖上命書公事判付訖上曰余善傑處賜送曆書當出給自政院出付邸吏年過百歲則古有天子就而問之禮此人恰滿百歲事甚稀貴令邑倅躬往其家親傳筵敎事分付可也仍命退承史以次退出
정조 17년
行都承旨洪明浩坐左承旨李勉兢坐右承旨洪仁浩坐直左副承旨李冕膺坐右副承旨鄭致淳坐同副承旨宋銓坐直注書二員未差假注書洪樂游仕鄭文始仕直事變假注書李弘達仕
정조 17년
李勉兢啓曰明日常參經筵取稟傳曰署事之制弛而政府六曹無緊務於是乎逐日朝啓之常參與晝仕之各司徒有其名近規則以朔望常參爲愛禮之一端此亦未免間闊明日則常參爲之次對進定兼行各司久任郞及輪對官同爲進參事分付處所以便殿爲之雖以冗官宜責循名之道而各道句管堂上久不差代今日草記啓下使之備員進參可也
정조 17년
洪仁浩啓曰備邊司郞廳來言今日賓廳日次而領議政洪樂性左議政金履素右議政金憙俱有身病不得來會云矣敢啓傳曰知道
정조 17년
洪仁浩啓曰大司憲林蓍喆執義宋翼孝掌令李鎭宅鄭毅祚持平李重蓮呈辭持平朴崙壽在外監察茶時之意敢啓傳曰知道
정조 17년
傳于李勉兢曰右承旨馳指宗廟景慕宮奉審摘奸以來
정조 17년
傳于李勉兢曰左承旨同副承旨入侍
정조 17년
傳于洪仁浩曰承旨房仍禮兵換房左副爲推考房
정조 17년
傳于宋銓曰刑曹參議前望單子入之待下批牌招察任
정조 17년
刑曹參議前望單子入之柳焵落點
정조 17년
摠管前望單子入之權以綱李集斗落點
정조 17년
有政吏批判書金思穆參判丁範祖在外參議未差同副承旨宋銓進以李鼎運鄭致淳爲承旨鄭大容爲吏曹參議李敬五爲大司諫鄭東愼爲兵曹參知李元臣爲禁府都事金益彬爲伊川府使領籖單鄭學溫
정조 17년
吏批再政以李遇濟爲司諫徐有鍊爲獻納尹悌東沈達漢爲正言
정조 17년
洪仁浩以兵曹言啓曰卽接宣傳官廳牒報則前南陽府使具紞以貪贓依法典拔薦其子載肅亦以貪吏之子拔薦云矣宣傳官具載肅該廳旣以貪吏子拔薦改差何如傳曰允
정조 17년
有政兵批判書鄭好仁進參判李鎭復病參議尹弘烈入直參知未差右承旨洪仁浩進以金聖基尹壽民爲五衛將趙雲衢爲忠翊將羅潤祿爲忠壯將閔光祿爲慶熙將崔大德爲景福將趙濟民柳興源爲宣傳官同知單車道恒副司直鄭昌順林濟遠李濟萬金啓洛徐美修尹長烈李師濂竝單付
정조 17년
洪明浩啓曰新除授左承旨李鼎運右副承旨鄭致淳卽爲牌招何如傳曰允
정조 17년
洪明浩啓曰明日常參承旨當爲備員而左承旨李鼎運時在慶尙道慶州地何以爲之敢稟傳曰許遞前望單子入之待下批牌招察任
정조 17년
以大司諫李敬五司諫李遇濟牌不進罷職傳旨傳曰只推更爲牌招
정조 17년
宋銓以備邊司言啓曰各道句管堂上草記啓下事命下矣行司直鄭民始關西句管戶曹判書沈頤之湖南句管還差延豐君李𡊠關東句管禮曹判書閔鍾顯湖西句管差下行司直鄭昌順李文源備堂還差鄭昌順嶺南句管李文源北關句管竝仍還差使之察任何如傳曰允
정조 17년
李勉兢以壯勇營言啓曰本營私獵牙兵等今十一月三十日光陵火巢近處中豹一頭捉得封進而捉虎軍姓名別單書入之意敢啓傳曰賞格內下皮張卿處賜給
정조 17년
右議政金憙箚曰伏以疾痛必呼人情之所不容已則臣何敢徒畏煩瀆之罪自阻慈覆之天乎臣於向者猥將賤疾危苦之狀冒死畢陳於箚本之中竊想聖明或已俯燭矣今於本病之外又添痰癖之症此蓋臣七八年來沈痼之症而近因閱朔出寓將攝失宜如拳積聚之隱伏右脅之下者無時發動轉益牽痛橫亘臍腹之間上衝心胸之際屈伸不得呼吸莫通幾至於昏窒者屢矣多般治療終未見效房闥之內尙難起動前後賓對不能爲進參之計臣方不勝其惶悶明日常參際玆有命此與日次之登對大有間焉而臣病適會如此末由趨造臣心隕越尤當如何玆敢不避僭猥仰暴至懇伏乞聖慈察臣難强之狀治臣慢命之罪以安私分以肅朝綱焉取進止答曰省箚具悉卿懇愼節豈勝奉慮卿須安心將攝仍傳曰此批答遣史官傳諭
정조 17년
癸丑十一月三十日巳時上御誠正閣左承旨同副承旨入侍時左承旨柳焵同副承旨宋銓假注書鄭文始記注官金良倜記事官承膺祚以次進伏訖上命銓書公事判付命焵書傳敎曰有實病摠管許遞前望單子入之待下批牌招察任又命書傳敎曰政官牌招開政又命書傳敎曰在外承旨許遞今日政差出上曰伊川舊倅旣有待捧糴上來之敎新倅待其上來辭朝事分付可也命書榻敎曰未下直守令當日辭朝催促下送仍命退承史以次退出
정조 17년
癸丑十一月三十日未時上御重熙堂左副承旨入侍時左副承旨洪仁浩假注書洪樂游記注官金良倜記事官徐有聞以次進伏訖上曰明日輪對官仍以常參官參班而有所懷者只升殿之意分付可也又敎曰兩司俱備乎仁浩曰憲臺皆呈告常參去來姑未知之諫院則諫長外俱有實故云矣命書傳敎曰明日常參諫院無進參之員云未肅拜諫長牌招其餘在外及實病實故人竝許遞今日政以在京無故人差出待下批牌招察任命退承史以次退出
정조 17년
行都承旨洪明浩坐左承旨李勉兢坐直右承旨洪仁浩坐直左副承旨李冕膺坐右副承旨未差同副承旨宋銓坐注書二員未差假注書鄭文始仕洪樂游仕直事變假注書李弘達仕
정조 17년
洪仁浩啓曰禁衛營將官來言今日本營日次私習云矣敢啓傳曰明日爲之
정조 17년
洪仁浩啓曰御營廳將官來言今日本廳日次私習云矣敢啓傳曰明日爲之
정조 17년
洪仁浩啓曰來初五日朝參日次矣敢稟傳曰停
정조 17년
傳于李勉兢曰侍衛毛具
정조 17년
李冕膺啓曰吏曹郞廳來言兵曹判書有闕政事取稟傳曰當日爲之
정조 17년
宋銓以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 17년
有政吏批判書金思穆進參判丁範祖在外參議鄭大容進左副承旨李冕膺進徐有防爲兵曹判書鄭尙愚爲校理尹致性爲副校理兵批判書徐有防進參判李鎭復病參議尹弘烈病參知鄭東愼未肅拜右承旨洪仁浩進
정조 17년
吏批再政鄭致淳爲大司諫李錫夏爲司諫
정조 17년
以副校理尹致性牌不進罷職傳旨傳于李勉兢曰只推更爲牌招
정조 17년
以李弘達囚單子傳于洪仁浩曰付過放送
정조 17년
傳于洪仁浩曰當該注書鄭文始拿處
정조 17년
以慶尙監司趙鎭宅狀啓昌原府漕倉底人等家失火事判付內啓下戶曹爲旀當寒失所極爲矜㦖至於二百餘戶之多宜有拔例顧恤嚴飭該倅斯速結構畢奠接形止使之報營俾有實效事令廟堂分付爲良如敎
정조 17년
以禁府李迪囚徒傳于洪仁浩曰糴政方張以公罪考律區別功議草記勘放使之當日還官
정조 17년
以鄭文始囚單子傳于洪仁浩曰付過放送
정조 17년
大司諫鄭致淳司諫李錫夏啓曰臣等庸愚迷闇本不合於淸朝耳目之任而薇垣除旨忽下於登筵之時繼而有先入侍之命臣等他不暇顧黽勉承膺而筵退之際昧例失儀至有特推之敎滿心惶恧靡所容措其何可一刻晏然於臺次乎請命遞斥臣等之職答曰勿辭亦勿退待
정조 17년
掌令李鎭宅啓曰臣以遐外疎蹤不閑筵體觸處生疣而筵退之際昧例失儀伏承特推之敎私心惶恧措躬無地何敢一刻晏然於臺次乎請命遞斥臣職答曰勿辭亦勿退待
정조 17년
李冕膺以吏曹言啓曰崇陵別檢任㸁呈狀內素患痰癖之症當寒危劇萬無一刻供仕之望云身病旣如是沈重則有難强令察職今姑改差何如傳曰允
정조 17년
洪明浩以戶曹言啓曰曹中各樣物種歲末遺在依例別單書入之意敢啓傳曰知道
정조 17년
洪仁浩以訓鍊都監禁衛營御營廳言啓曰依下敎禁軍別將李得濟決棍十度之意敢啓傳曰知道
정조 17년
洪仁浩以漢城府言啓曰今癸丑年獻民數時京中八道戶口摠數抄錄入啓而濟州三邑民數姑未及上來矣海島之往來遲速有難預料不得一時磨勘此則待其上來追後添錄之意敢啓傳曰知道
정조 17년
洪仁浩以義禁府言啓曰時囚罪人李迪糴政方張以公罪考律區別功議草記勘放使之當日還官事命下矣李迪傳旨內禁衛營移劃米八十六石塞江在卽尙今愆期以錢代送欲爲防納尤萬萬駭然拿處罪取考謄錄則新定式內有曰稅穀以錢代捧防納邑守令徒配三年禁錮矣李迪旣有以公罪勘放之命禁錮分揀徒三年定配當以公罪收贖而慶昌君其五寸親云議減一等徒二年半定配以公罪收贖放送之意敢啓傳曰知道
정조 17년
李勉兢以吏曹言啓曰舒川郡守李迪當日還官後草記事命下矣催促發送之意敢啓傳曰知道
정조 17년
領議政洪樂性箚曰伏以臣虛叨重任已半載矣月六賓對一未趨參凡百廟務一任委屬瘝曠二字猶屬歇後夙宵兢懍罔知措躬之所此際常參次對特命兼行勤勵之盛意丁寧諄複洋溢於十行之綸臣雙擎莊誦不勝欽仰固當竭蹶趨簉仰承無逸之聖德俯伸陳力之常分而第臣素患膈氣數日發作食飮頓減神識澌綴之餘又添寒感之症頭疼身烘貼席叫苦欲起還仆末由蠢動當此寒殿視朝之日臣獨偃息私次任便養疴罪戾益著悚惶冞增伏枕隕越如添一病玆敢疾聲號籲伏乞聖明俯垂憐察亟降威罰重勘臣曠職闕禮之罪以肅朝綱以安賤分焉取進止答曰省箚具悉卿懇愼節豈勝奉慮卿須安心將攝仍傳曰此批答遣史官傳諭
정조 17년
行都承旨沈煥之坐左承旨徐榮輔坐右承旨李勉兢坐左副承旨李冕膺坐直右副承旨徐有秉坐直同副承旨宋銓坐注書二員未差假注書鄭文始仕洪樂游仕直事變假注書李弘達仕
정조 17년
徐榮輔啓曰大司憲林蓍喆執義宋翼孝掌令李鎭宅鄭毅祚持平李重蓮呈辭持平朴崙壽在外監察茶時之意敢啓傳曰知道
정조 17년
傳于李勉兢曰右承旨左副承旨入侍
정조 17년
兵曹參知前望單子入之洪仁浩落點
정조 17년
承旨前望單子入之沈煥之徐榮輔徐有秉落點
정조 17년
傳于李冕膺曰貶坐各司中宗親府則安春君有司堂上差下與尙衣院典醫監惠民署依近例以行公堂上磨勘事分付
정조 17년
徐有秉以兵曹言啓曰宣傳官自是侍衛緊任而近來該廳番次尤爲苟艱監軍單子連爲懸頉事體所在萬萬未安宣傳官柳興源時在忠淸道槐山地上來遲速何可預料今姑改差何如傳曰今日監軍以不能催促入仕之行首參上差送柳興源催促上來過限則更爲草記可也
정조 17년
徐有秉以兵曹言啓曰五衛將尹壽民前任平安監營中軍忠翊衛將趙雲衢前任平安兵虞候忠壯衛將羅潤祿前任黃海監營中軍俱在任所而上來間本廳番次苟艱云竝改差何如傳曰允
정조 17년
徐有秉以兵曹言啓曰依下敎薄衣忠壯衛安景暉木綿一疋去核二斤題給各門各所軍士二十八名等旣着襦衣故依前例各去核二斤分給之意敢啓傳曰知道
정조 17년
徐有秉以都摠府言啓曰新除授副摠管洪明浩時無職名令該曹口傳付軍職以爲肅謝之地何如傳曰允
정조 17년
李勉兢以禮曹言啓曰今十二月初五日崇陵忌辰祭享時兩官當爲備員而別檢有闕未差其代卽令該曹口傳差出以爲備員將事之地何如傳曰允
정조 17년
吏曹口傳政事朴鍾淳爲崇陵別檢
정조 17년
李勉兢以訓鍊都監言啓曰依下敎廣智營入直軍成孟孫處木綿一疋去核二斤給之之意敢啓傳曰知道昨夜之寒卿亦知之以三軍之寒若已之寒若能先期周察豈有如許呼凍之類乎近來卿等取便太過兵判三營將臣所謂都巡看作不緊之事未勉等棄何暇念及軍兵之寒暑乎卿則推考後勿如是可也
정조 17년
李勉兢以禁衛營言啓曰依傳敎弘化門入直本營鄕軍韓春興金哲長成德金及新營入直鄕軍金萬碩金萬必等處各木綿一疋去核二斤考例以給之意敢啓傳曰知道
정조 17년
李勉兢以御營廳言啓曰依傳敎東營新營入直軍中衣薄者京標下軍張允福鄕軍徐永才金白男等處各木綿一疋去核二斤分給之意敢啓傳曰知道其中京軍異於鄕軍若能先期周察豈有是乎卿則將臣也煖堗擁爐雖不知戶外之寒軍兵之呼凍豈不可矜乎卿亦推考可也
정조 17년
徐榮輔以奎章閣言啓曰因禮曹判書閔鍾顯擧條批旨內祈穀之用立春後上辛禮書本文文勢似然頗欠分明此所以唐宋以來有諸儒異同之論而歷代用辛亦爲異規者也此一款非不欲博考釐正而予意則神之格思在於誠敬不在於立春之前後辛日近於刊冊印行之時亦未釐正者亦此意也然卿之所奏言則有據典禮則所關至重令內閣弘文館博考草記後仍令大臣文任要議本曹指一稟處可也事命下矣臣等謹按國朝祈穀之禮始於肅廟癸亥因大臣金壽興箚請施行而二十六年正月上辛又行親享禮續五禮議時日條曰祈穀孟春上辛祭社稷其時只取歲首最上之辛不計立春先後者其所取捨必有所據而今不可考矣謹稽古典禮記月令孟春之月是月也天子乃以元日祈穀于上帝鄭玄曰謂以上辛郊祭天也春秋傳郊祀后稷以祈農事是故啓蟄而郊郊而後耕孔頴達曰甲乙丙丁等謂之日郊之用辛云元日郊特牲郊之用辛也言郊不言祈穀此經言祈穀不言郊鄭旣以二祭爲一故此註謂以上辛郊祭天也引春秋傳以明之又禮記郊特牲郊之用辛也周之始郊日以至鄭玄曰言日以周郊天之月而至陽氣新用事順之而用辛日此說非也郊天之月日以至魯禮齊武帝永明元年立春前郊祀王儉啓云按宋景平元年正月三日辛丑南郊其年十一日立春元嘉十六年正月六日辛未郊其月八日立春此近代明例不以先郊後春爲嫌無煩遷日帝從之梁武帝南郊爲壇正月上辛行事吳操之云啓蟄而郊郊而應在立春後何終之云今日郊祀是報昔歲之功而祈今年之福故取歲首上辛不拘立春先後宋景德三年陳彭年奏言啓蟄而郊乃三代彝章郊在春前乃後世變禮襲王儉之末議違左氏之明文禮有未安事當從古因詔有司詳定宋仁宗天禧元年禮儀院言來年正月十七日祈穀前二日奏告太祖室緣歲以正月十五日朝拜玉淸昭應宮景德四年以前祈穀止用上辛其後用立春後辛日蓋當時未有朝拜宮觀禮王儉啓不以先郊後春爲嫌宋武朝有司奏魏代郊天値雨更用後辛或上辛事有相妨竝許互用在於禮典固亦無嫌宋徽宗大觀四年禮局議以立春後上辛祈穀詔以今年孟春上辛在丑次辛在亥遇丑不祈而祈於亥非禮也乃不果行皇明初祈穀未嘗行嘉靖十年始以孟春上辛行祈穀禮於大祀殿尋改用驚蟄節十二年驚蟄節命武定侯郭勛代給事中慕洪云祈穀大報祀名不同郊天一也祖宗無不親郊成化弘治或有故寧展至三月竊念此乃前代已行之例先儒異同之論也互相牴牾莫能合一而其中鄭玄吳操之陳彭年等數說乃主立春後祈穀之論而鄭玄則但從左傳啓蟄而郊釋郊特牲則直以周郊爲魯禮夫郊與祈穀祀名旣異則乃以其同是祭天而遂謂之一祭未敢知也左氏雖可信郊特牲亦經文則信左氏之過而遂以郊特牲爲非者亦未敢知也吳操之陳彭年則襲左氏鄭氏之餘論而立說也三王郊社之禮旣未敢以鄭註爲必可從則久遠難稽而有未可質言矣其後諸代之只取歲首上辛不拘立春先後者出於傳紀歷歷如右春後祈穀只宋景德中因陳彭年所請行之而至于天禧旋卽仍舊其間不過十餘年也魏宋則後辛上辛竝許互用皇明則始用上辛尋改驚蟄此則不特不以先郊後春爲嫌有曆代典禮之可據者如此矣敢啓傳曰知道
정조 17년
李冕膺以弘文館言啓曰禮曹判書閔鍾顯擧條批旨內有博考草記之命矣臣等取考歷代可據文蹟則元日祈穀始見於禮記月令孟春之月註曰元日上辛也觀其文勢雖若在於迎春東郊之後而泛言是月元日其釋元辰則曰郊後吉日其釋元日則只曰上辛而無立春後上辛之明言者矣穀梁傳曰以十二月下辛卜正月上辛如不從則以正月下辛卜二月上辛如不從則以二月下辛卜三月上辛註曰郊必用上辛者取其新潔也此則只用春之辛日而取其新潔之義而已亦無孟仲季一定之朔矣郊特牲曰周之始郊日以至註云周家始郊祀適遇冬至是辛日自後用冬至後辛日又於月令註曰郊祭天而配后稷爲祈穀也然則郊亦祈穀而郊特牲之只用冬至後辛日不拘立春之先後槪可見矣在漢則武帝元鼎四年以孟春正月上辛若丁天子親合祀天在晉則武帝郊用冬至日而晉代不用辛日從徐禪議也漢之或丁晉之不用辛日未敢知其何據也在唐則貞觀禮正月辛日祀于南郊以祈穀此則只言辛日而初無上辛下辛之別則立春先後尤無可考矣至宋淳化至道亦以正月躬行祈穀之祀悉如圜丘之禮而立春前後可據之文景德三年陳彭年奏言春秋傳曰啓蟄而郊郊而後耕蓋春氣初至農事方興郊祀昊天以祈嘉穀當在建寅之月迎春之後自晉泰始二年始用上辛不擇立春之先後齊永明元年立春前郊議欲遷日王儉曰宋景平元年元嘉六年竝立春前郊遂不遷日吳操之云應在立春後然則左氏所記乃三代彝章王儉所言乃後世變禮來年正月十日立春三日祈穀斯則襲王儉之末議違左氏之明文望以立春後上辛行祈穀禮眞宗詔有司詳定天禧元年十二月禮儀院言景德以前祈穀止用上辛其後用立春後辛日王儉啓云近代明例不以先郊後春爲嫌宋武朝有司奏魏代郊天値雨更用後辛或正月上辛事有相妨竝許互用在於禮典大觀四年禮局議以立春後上辛祈穀詔以今歲孟春上辛在丑次辛在亥遇丑不祈而祈於亥非禮也乃不果行政和祈穀議曰前期降御札於來年正月上辛祈穀祀上帝此則歷代諸儒同異之論而宋之陳彭年因左氏啓蟄之文從吳儒立春後之說如有此奏議而至於天禧以後旋爲互用矣皇明初祈穀未嘗行嘉靖十年始以孟春上辛行祈穀禮於大祀殿尋改以啓蟄日行祈穀禮於圜丘至十八年春行祈穀禮于玄極寶殿至成化弘治間有故寧展至三月此亦無立春先後之可據矣謹稽國朝祈穀之禮始於肅廟朝癸亥因判府事金壽興之箚請元月二十八日始行祈穀禮而其時諸臣獻議只有趁行於元月未盡之前至於立春先後亦無可考之文蹟矣蓋自三代以後莫不以祈穀爲重而至於立春先後之說經傳別無槪見矣儒亦無的論而獨於宋景德間因陳彭年之遂行立春後祈穀之禮左氏雖有可據郊特牲亦是經文則必從左氏之論而不從郊特牲之言臣未敢知矣歷代典禮如右之意敢啓傳曰知道
정조 17년
癸丑十二月初二日辰時上御重熙堂藥房入診右承旨左副承旨同爲入侍時藥房提調徐有防副提調洪明浩右承旨洪仁浩左副承旨李冕膺假注書鄭文始記注官承膺祚記事官徐有聞檢校直閣徐榮輔醫官金孝儉金光國周命新李敬培金順行卞吳仁豐以次進伏訖有防等曰日氣甚寒夜間聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防曰醫官入診何如上曰置之仍命書傳敎曰昨夜始行冬令依定式分遣宣傳官考察則衛士及街路伏兵軍等單衣單袴或甲袴呼凍之類如彼其夥然分付各該所掌衙門營門防寒之具依例題給每年極寒不待特敎臨時提稟事年前新有定式則昨日入直兵曹堂上之無一言皁白者駭然甚矣爲先從重推考流丐之街路里巷昏夜啼寒之類隨卽納之窨中無或出頭事曾有別般嚴飭亦或面飭於捕廳矣近果有其效乎至於城內外大道每冬廣設窨幕以爲庇寒之所年年屢勤提飭今年亦爲擧行與否竝令言于廟堂時加摘奸若値極寒之夜發遣備郞頻行考察如有不勤小則懲治大則草記論罪事知悉仁浩曰兵曹參知鄭東愼除拜後過三日不爲出肅所當請牌而三品官之無得過三日請牌旣有飭敎且聞有實故不得循例請牌何以爲之乎上曰與摠管中時帶詞訟人許遞前望單子入之待下批牌招察任可也出擧條上曰一提學入侍賤臣承命出傳與一提學鄭民始偕入進伏上敎民始曰有何可達之事乎民始曰舟橋排設時所入鐵物年前卜定者今已盡用且只以繩索編結終涉疎虞不可不以鐵環連結矣中方鐵限五千斤各別精擇貿取上送價本則以會付穀會減之意分付海西道臣何如上曰依爲之出擧條民始曰營將卽兵使所管轄故守令之兼營將者亦自兵殿最等第各道皆然守摠兩營乃京畿左右兵使守廳所屬兼營將營守令自守廳皆爲殿最而本廳所屬兼營將守令則不爲殿最不但事例之斑駁殊無管轄之意此後則依守廳例本廳所屬兼營將守令竝爲殿最且守廳則京將官外鄕將官無題目只書等第而本廳則竝與鄕將官而有題目不識其人之何狀而書其題目太不誠實此亦依守廳例鄕將官則勿書題目何如上曰依爲之出擧條民始曰本營日用墨姑無區處需用苟簡惠廳則以若干穀物劃給海營年例造墨以用矣本營所用者亦依惠廳例每年春以翰林風丹墨二十同精造上送而以會付穀會減之意分付仍爲定式施行何如上曰依爲之民始曰本營軍物修補物力今方經紀而關西今年加分耗爲萬餘石限折米三千三百石劃付本營以爲需用之地各屯築筒物力每年以加分耗三百石劃給取用而數甚不敷每有不足之患自今每年加劃二百石以爲添補取用之地何如上曰依爲之民始曰本營所管關西各屯筒堰每年多有修築之役而兵營將校金根定州將校白宗繪首尾看檢效勞旣多且筒役完築堅實諸道若干公廨軍物看檢修補之類皆得請賞則此兩人不可無褒賞激勸之道故敢此仰達矣上曰竝賞加而其中兵營將校賞加後空闕衛將加設單付待後政付同僉知後減下可也出擧條民始曰定州所在兵營兩廳筒二十餘石落每年收稅九十兩錢爲廳中公用而不能一一收稅未免有名無實渠輩皆願以其筒納官每年給代如其收稅之數云渠輩所願如此則依此許施可謂公私兩便兵營記留錢中限八百兩貸下使之句管取殖給代兩廳而本筒移屬本營後成冊修報之意分付平安兵使處博川屯倉亦當添建十餘間所入木物量宜斫伐以給之意亦爲知委道臣何如上曰依爲之出擧條
정조 17년
都承旨未差左承旨徐榮輔坐右承旨李勉兢坐直左副承旨李冕膺坐右副承旨徐有秉坐同副承旨宋銓坐直注書二員未差假注書鄭文始仕洪樂游仕直事變假注書李弘達仕
정조 17년
李冕膺啓曰御營將官來言今日本廳軍兵日次私習云矣敢啓傳曰知道
정조 17년
宋銓啓曰卽者中樞府錄事來言判府事金鍾秀今方入城云係是大臣去就敢啓傳曰知道
정조 17년
宋銓啓曰卽者中樞府錄事來言判府事金鍾秀今方下去廣州地云係是大臣去就敢啓傳曰知道
정조 17년
以京畿監司徐龍輔狀啓楊州牧使李東馨牒呈內判府事金鍾秀初三日自靑龍洞移往夢村云初四日所報內行到樓院直爲上京云不善探報該府使爲先罷黜其罪狀令攸司稟處事傳于徐榮輔曰近在之監營不能致察乃反責之於八十里本官乎卿則已處分該牧使罷黜分揀只以屢次誤報之罪待畢捧糴令該府拿問處之事回諭
정조 17년
宋銓啓曰卽見東萊府使尹弼秉上疏則第一行漏却一字奏御文字有此不審極爲未安原疏以齋日留院而不可無驚推考何如傳曰允
정조 17년
以兵曹軍號傳于宋銓曰軍號何等嚴重而雜以草氣隨處疎率如此萬萬駭然遞差
정조 17년
宋銓以兵曹言啓曰宣傳官崔性烈呈狀內去十一月二十九日內試射時得蒙直赴殿試之恩所帶之職依例遞改云崔性烈係是加設南行窠今姑減下何如傳曰允
정조 17년
癸丑十二月初三日辰時上御重熙堂左承旨入侍來待諸臣同爲入侍時左承旨徐榮輔假注書洪樂游記注官金良倜承膺祚一提學鄭民始檢校直提學徐有防徐鼎修原任直閣徐龍輔尹行任檢校直閣鄭大容南公轍以次進伏訖上曰前參奉徐潞修入侍出榻敎民始等曰日間寒事斗劇聖體若何上曰一樣矣逢是日而追念故相俄召徐潞修矣仍敎賤臣曰徐潞修如已入來與之偕入賤臣承命出與前參奉徐潞修偕入上敎潞修曰今日念爾先人予懷甚愴然矣爾年今爲幾何潞修曰二十八歲矣上曰近讀何書耶潞修曰方讀朱子大全矣上曰須勿浪遊益懋實工可也仍命書傳敎曰前參奉徐潞修六品職許職調用祭文製下仍爲致祭於忠憲公以寓此日起感之意命書祭文訖敎潞修曰爾則先退以爲受香時陪進之地可也潞修承命先退仍命諸臣退出以次退出
정조 17년
徐有秉啓曰大司憲林蓍喆執義宋翼孝掌令李鎭宅鄭毅祚持平李重蓮呈辭持平朴崙壽在外監察茶時之意敢啓傳曰知道
정조 17년
李勉兢啓曰明日乃是小寒自明日日暖間視事頉稟之意敢啓傳曰知道
정조 17년
李冕膺啓曰卽者義禁府都事來言時囚罪人洪大協李相璜所當議處而洪大協與判義禁洪檍相避不得擧行次堂例不得議處云何以爲之敢啓傳曰令次堂擧行
정조 17년
傳于徐榮輔曰來待諸臣入侍
정조 17년
傳于李勉兢曰貶坐當前有難遲待上來在外吏曹參判許遞前望單子入之待下批牌招使之備員磨勘
정조 17년
李勉兢啓曰卽者待敎徐有聞謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 17년
以全羅監司李書九狀啓老職追榮人開坐事傳于宋銓曰口傳下批
정조 17년
以慶尙左水使姜應煥狀啓進上靑魚趁未封進惶恐待罪事傳于徐有秉曰勿待罪事回諭
정조 17년
兵曹口傳政事副司直單徐鼎修
정조 17년
宋銓以兵曹言啓曰五衛將李性淳素患痰癖之症當寒添劇時月之內無望供職呈狀乞遞宿衛輪番之任不可久曠改差何如傳曰允
정조 17년
李冕膺以吏曹言啓曰今此崇陵忌辰祭典祀官兼大祝以前正言鄭履綏塡差而時無職名令該曹口傳付軍職何如傳曰允
정조 17년
徐有秉以舟橋司言啓曰本司都廳李儒敬改差代以訓鍊都監別將李格差下使之察任何如傳曰允
정조 17년
李冕膺以忠勳府言啓曰因傳敎薄着忠翊衛朴聖說木綿一匹去核二斤題給之意敢啓傳曰知道
정조 17년
徐榮輔以義禁府言啓曰時囚罪人洪大協李相璜以草記照律事命下矣洪大協李相璜本府議啓內特命常參事體自別伊日飭敎何等申嚴而身爲錢穀衙門久任郞廳敢稱無所懷徑先退出究其所爲全無嚴畏之意難免溺職之罪竝以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣洪大協李相璜各杖一百收贖告身盡行追奪放送何如傳曰允如有功議各減一等以公罪勘放可也
정조 17년
癸丑十二月初四日巳時上御重熙堂左承旨入侍時左承旨徐榮輔假注書洪樂游記注官承膺祚記事官徐有聞以次進伏訖上曰金判府事處傳諭俄命檢書官齎傳其已出去耶榮輔曰然矣上曰大臣去就旣自別則前此申飭不啻縷縷而昨日畿營與楊牧之擧行不但稽忽屢變其辭尙未的知其去就事甚駭然矣榮輔曰管邑擧行誠駭然矣上命書公事判付訖命退承史以次退出
정조 17년
癸丑十二月初四日巳時上御重熙堂右承旨入侍時右承旨李勉兢假注書鄭文始記注官承膺祚記事官徐有聞以次進伏訖上命書傳敎曰都承旨前望單子入之待下批牌招察任又命書傳敎曰昨欲傳諭上來後見之矣聞卿遭制而未果旋聞閣中入稟知卿之向夢村隨見道狀之到樓院又聞閣稟方入京云而今又因畿伯狀辭觀之樓院夢村之說誤也閣中之稟果然矣然則卿時在京第而何當還向犯染不可簉朝乎遣檢書官傳此昨日欲見未見之意仍問行止事傳諭于原任提學金鍾秀處此大臣去就事前此申飭何如則其所登聞一日之內三變其說該道事萬萬駭然當該道臣徐龍輔爲先從重推考誤報之狀啓一竝還下送仍命退承史以次退出
정조 17년
行都承旨蔡弘履坐行左承旨徐榮輔坐右承旨李勉兢坐直左副承旨李冕膺坐直右副承旨徐美修坐同副承旨宋銓坐注書二員未差假注書鄭文始仕洪樂游仕直事變假注書李弘達仕
정조 17년
徐榮輔以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 17년
李勉兢啓曰右副承旨徐有秉今日不爲仕進卽爲牌招何如傳曰許遞前望單子入之待下批牌招察任
정조 17년
承旨前望單子入之蔡弘履徐美修落點
정조 17년
傳于李勉兢曰春秋館殿最在卽堂上中在外及時帶臺職人許遞弘文館藝文褒貶亦當次第爲之提學及副提學以在京無故人與館堂今日政差出外史之職務何如則稱以外職不爲修啓云者不過館吏輩不知故事誤訓年少翰林之致軍門鄕把摠猶書等第況堂堂史局乎實蹟磨勘然後渠輩不敢只以陰晴修啓此意令本館知悉仍又嚴飭外史所在外邑此後民物風俗其他可錄之事依舊例一一修正事嚴飭俾有實效
정조 17년
有政吏批判書金思穆參判沈煥之參議鄭大容左副承旨李冕膺進啓曰副提學今當差出而擬望之人乏少承旨竝擬何如傳曰承旨中誰可可合此豈每每通淸惟意濫觴之職乎前望中差出可也以申若樞爲正言丁範祖爲左尹金履成爲兵曹參知洪良浩爲藝文提學徐鼎修爲繕工提調洪良浩爲典牲提調金晦彬爲奉常判官徐有防爲軍器提調徐潞修爲司饔主簿徐邁修曺允大爲同春秋李義弼爲副提學
정조 17년
徐美修以兵批言啓曰忠壯將許炫加設武臣兼宣傳官李仁萬俱以呈辭在外已過屢朔不爲上來五衛將呂宅祖除授在外上來無期本廳番次苟艱云竝改差何如傳曰允今日政差代可也